Komisijos reglamentas (EB) Nr. 1476/96
1996 m. liepos 26 d.
atidarantis Šiaurės Korėjos kilmės tekstilės gaminių, klasifikuojamų 87 ir 109 kategorijose, importo kvotas ir iš dalies keičiantis Tarybos reglamento (EB) Nr. 517/94 dėl tekstilės gaminių bendrųjų importo iš tam tikrų trečiųjų šalių taisyklių IV ir V priedus
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1994 m. kovo 7 d. Tarybos reglamentą (EB) Nr. 517/94 dėl tekstilės gaminių, kuriems netaikomos dvišalės sutartys, protokolai ar kiti susitarimai arba kitos konkrečios Bendrijos importo taisyklės, bendrųjų importo iš tam tikrų trečiųjų šalių taisyklių [1] su paskutiniais pakeitimais, padarytais Reglamentu (EB) Nr. 538/96 [2], ypač į jo 3 straipsnio 3 dalį ir 5 straipsnį, siejant su 25 straipsnio 4 dalimi,
kadangi Reglamento (EB) Nr. 517/94 3 straipsnio 3 dalis nustato, kad V priede nurodytus tekstilės gaminius, kilusius iš jame išvardytų šalių galima importuoti į Bendriją, jeigu pagal 25 straipsnyje numatytą atitinkamą tvarką yra nustatyti metiniai kiekybiniai apribojimai,
kadangi Komisija gavo trijų valstybių narių prašymus įvesti kiekybinius importo apribojimus Šiaurės Korėjos (įtrauktos į Reglamento (EB) Nr. 517/94 V priedo sąrašą) kilmės gaminiams, klasifikuojamiems 87 kategorijoje (pirštuotos pirštinės, kumštinės pirštinės ir puspirštinės, nemegztos ir nenertos) ir 109 kategorijoje (dirbiniai iš brezento, burės, tentai ir markizės), kad būtų tenkinami tam tikri rinkos reikalavimai; kadangi pasibaigus svarstymams pagal Reglamento (EB) Nr. 517/94 25 straipsnį įsteigtame komitete, nuspręsta, kad, pirmiausia atsižvelgiant į padėtį atitinkamoje Bendrijos pramonės šakoje, reikėtų nustatyti atitinkamai 5 tonų ir 10 tonų metinius kiekybinius Šiaurės Korėjos kilmės produktų, klasifikuojamų 87 ir 109 kategorijose, importo į Bendriją apribojimus, kurie būtų taikomi nuo šio reglamento įsigaliojimo dienos; kadangi atitinkamai reikėtų iš dalies pakeisti Reglamento (EB) Nr. 517/94 IV ir V priedus; kadangi, siekiant teisinio saugumo, šios kvotos administruojamos pagal to reglamento 17 straipsnį,
kadangi šios priemonės atitinka Reglamentu (EB) Nr. 517/94 įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Šiaurės Korėjos kilmės tekstilės gaminių, klasifikuojamų 87 ir 109 kategorijose importui į Bendriją taikomi atitinkamai 5 tonų ir 10 tonų metiniai kiekybiniai apribojimai.
Pirmiau numatyti kiekybiniai apribojimai administruojami pagal Tarybos reglamento (EB) Nr. 517/94 17 straipsnį.
2 straipsnis
Reglamento (EB) Nr. 517/94 IV ir V priedai iš dalies keičiami pagal šio reglamento priedą.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. liepos 26 d.